Man gevonnis wat ma, kleuter met hamer doodslaanArgieffoto ŉ 30-jarige man wat ŉ jong ma en haar vyfjarige dogter van Tongaat in KwaZulu-Natal verlede jaar met ŉ hamer doodgeslaan het, is Donderdag in die hooggeregshof in Durban vir dié brutale moorde gevonnis. Bongani Bhamuza Gumede is twee lewenslange vonnisse opgelê vir die moorde op Zinhle Ntuli (23) en haar dogter, Snothile. Die moorde het aan die lig gekom toe ŉ plaaslike inwoner op 18 Desember verlede jaar bloed op ŉ voetpad in Desainagar opgemerk het. Die inwoner het ook vermoed dat iemand in die nabygeleë bosse ingesleep is. Nadat hy die spoor in die bosse gevolg het, het hy op ŉ vars graf afgekom. Hy het die polisie ontbied en Ntuli en Snothile se liggame is in die vlak graf gevind. Hulle het oop wonde aan hul koppe gehad en danksy ŉ deeglike ondersoek is later vasgestel dat hulle met ŉ hamer doodgeslaan is. Brig. Jay Naicker, woordvoerder van die polisie, sê Gumede het van die polisie gevlug, maar is uiteindelik op 31 Desember 2017 in Jozini vasgetrek. Sy aansoek om borgtog is van die hand gewys en hy het in polisieaanhouding gebly regdeur die verhoor en vonnisverrigtinge. Lt.genl. Nhlanhla Lucky Mkhwanazi, waarnemende provinsiale polisiekommissaris in KwaZulu-Natal, het die vonnis verwelkom en sers. Pinky Mazwayi van die Tongaat-SAPD gelukgewens met sy harde werk om te sorg dat die moordenaar agter tralies beland. “Sy harde werk en toewyding om ŉ sterk saak wat deeglik ondersoek is, saam te stel, het daartoe bygedra dat die beskuldigde skuldig bevind is,” het Mkhwanazi gesê.